钦定古今图书集成/明伦汇编/闺媛典/第071卷 > 朱一鸿妻张氏
## 钦定古今图书集成/明伦汇编/闺媛典/第071卷 > 朱一鸿妻张氏

按《常熟县志》：张氏，朱一鸿妻，汝东之女。年二十三，归
一鸿。鸿不善治生，贫甚，为村中童子师，朝夕不给。张
或日一粥，或屑麦杂菜食之，闭户纺绩，寒暑无怠。一
鸿归，相对晏如也。久之益困。一鸿有姊，嫁诸生，宗家
相哀其穷，为授一廛居塘头镇。一鸿复远馆出，张借
织于邻。有恶少年宗周者，悦其容色，为俚语挑之曰：
“有妻若此，忍令其困极耶？”张闻之，惭甚，亟移织他所。
周忽夜撼其门枢，张呼邻，邻亦呼乃止。明日，周操豚
酒，袖多金以啖邻。邻曰：“惟少年。”意不敢忤。是夜二鼓，
周挟刃入室，径拥持之。张号泣疾呼，发被面，头触瓶
盎尽碎，周错愕而去。张誓曰：“不自杀，何以雪耻！”遂积
薪卧其上，火之，延烧及屋。邻救火，火息，挽张出，肩背
焦烂，遍体烟焰犹蓬蓬然。顷之少甦，谓一鸿曰：“我得
即死为幸。”凡医药水浆，皆拒不受。宛转十六日以死。
县丞胡某捐俸殡殓，时万历二年六月二十四日，张
年三十三。有司上其事于朝，置周于法，建祠予祭。严
文靖来吊赙，赵文毅为之传。